Vierjarige, drie ander sterf in N1-botsing | Maroela Media
Vier mense, insluitend 'n vierjarige seuntjie, is dood in 'n trompop botsing op die N1 naby Edenburg in die Vrystaat.
Werner Vermaak, woordvoerder van ER24, het gesê 'n motor het reg van voor teen 'n vragmotor gebots. "Drie mense was in die motorwrak vasgekeer. Al drie is op die toneel dood verklaar."
Vermaak het gesê die vierjarige seuntjie is sowat 20 meter van die motorwrak af gevind. "Hy is tydens die botsing uit die motor geslinger. Hy het noodlottige beserings opgedoen en is op die toneel dood verklaar."
Volgens Vermaak is daar ook 'n vrou in die motor gevind. "Sy was in 'n kritieke toestand en paramedici het haar vir verskeie frakture en 'n moontlike kopbesering behandel. Die vrou het aan paramedici verduidelik dat sy swanger is."
Die bestuurder van die vragmotor is op die toneel vir skok behandel. Hy is nie beseer nie. Die oorsaak van die ongeluk word ondersoek.